Terveyden ja hyvinvoinnin laitoksen tiistaina julkaistu tilasto paljastaa, että alkoholin matkustajatuonti laski vajaalla 14 prosentilla kuluneen vuoden aikana.

Iltalehden arkistosta löytyi suomalaisten tunnelmia viron viinaralleista kaksi vuotta sitten.

THL:n mukaan alkoholin matkustajatuonti laski 13,8 prosentilla 7,5 miljoonaan litraan. Yhteensä suomalaiset toivat ulkomailta 73,7 miljoonaa litraa alkoholia.

Vaikka Suomessa puuhataan täyttä häkää uutta alkoholilakia, ainakaan alkoholin maahantuonnilla lakia ei voi perustella.

Tarkat luvut alkoholin maahantuonnin muutoksista voit katsoa oheisesta taulukosta. Kaikkien muiden tuotteiden paitsi välituotteiden (esimerkiksi sherry, portviini, vermutti ja muiden vastaavien juomien) tuonti laski viime vuonna.

Kausivaihtelut suuria

Viro nosti alkoholituotteiden verotusta radikaalisti heinäkuussa. Esimerkiksi oluen valmistevero nousi 70 prosenttia. Sen on arvioitu nostavan 24 tölkin olutlaatikon hintaa 11 eurosta 18-19 euroon.

Erikoistutkija Thomas Karlsson THL:stä kuitenkin sanoo, ettei muutos johdu alkoholiveron nostosta. Syyskuusta 2016 elokuuhun 2017 saakka kestänyt tilastointi ei vielä näytä alkoholiveron korotusta.

- Kausivaihtelut ovat suuria, ehkä kyse on enemmänkin siitä. Viime vuoden matkustajatuonnin lukema oli todella suuri. Alkoholin matkustajatuonti on vaihdellut seitsemän ja yhdeksän miljoonan litran välillä. Nyt palataan ikään kuin normaaliin rytmiin, noin 7,5 miljoonaan litraan, Karlsson pohtii.

Periaatteessa mahdollinen hamstraus voisi tilastossa näkyä - ja niin se tavallaan näkyykin.

- Lähinnä odotimme, että siellä olisi voinut olla kasvua, varsinkin oluessa. Oluen veronnostosta tiedotettiin. Siellä oli odotettavissa, että se olisi voinut nostaa matkustajatuontia. Mehän näemme kuitenkin tilastosta, että oluen matkustajatuonti väheni vain 2-3 prosenttia. Ehkä se näkyy sillä tavalla, että se ei laskenut niin paljoa, Karlsson pohtii.